
Porral takarva: dudor vidéki gömbhalmazok szín-fényesség diagramjai

A Kepler űrtávcső K2 missziója során számos gömbhalmazról készített méréseket, melyek többségének analízisét még senki nem végezte el, mivel ez speciális eljárásokat igényel. Az egyik előző OTDK munkám során a C15-ös kampányban mért NGC5897 gömbhalmaz részletes analízisével foglalkoztam, míg a 2021/22 tanévben a C11-es gömbhalmazok vizsgálatával
foglalkozom. A C11-es kampány során a Kepler a központi dudor irányába végzett méréseket, ami miatt két fő nehézséggel találhatjuk szembe magunkat: a nagy csillagsűrűséggel, valamint a centrum környéki jelentős és fraktálszerűen szerteágazó porfelhőkkel. A csillagsűrűség miatt a legtöbb adatredukáló pipeline nem működik megfelelően, és az asztrometriai bekötést részben manuálisan kell elvégezni, a halmazok elé inhomogén módon benyúló porfilamentek pedig csillagközi vörösödést  okoznak, ráadásul nem egységesen minden csillagra, hanem a halmaz különböző pontjain lévő csillagoknál különböző mértékben. 
A jelen dolgozatban tárgyalt kutatási program célja a C11 során is mért M9, M19 és NGC6293 gömbhalmazok minél tisztább szín-fényesség diagramjának felrajzolása, majd ennek segítségével a halmazok előtti változó vörösödés feltérképezése. Mivel az infravörös portérképek, melyek általánosságban az extinkciós értékeket szolgáltatják a vörösödés korrigálására, nem elég nagy felbontásúak, hogy az egyes halmazok előtti néhány ívperces változásokat is lekövessék, ezért egy alapos és homogén fotometriai felmérésre van szükségünk ezek tanulmányozásához: a Gaia űrobszervatóriumra, melynek segítségével korábban még senki nem végezte el ezeket a vizsgálatokat.
Munkám során a Gaia EDR3 katalógusát használtam, hogy létrehozzam az egyes halmazok szín-fényesség diagramjait, valamint relatív színtérképeit. Ehhez sajátmozgás alapján halmaztagság vizsgálatot végeztem, majd az EDR3 katalógusban található adatok és azok precíz felhasználásának részleteit ismertető publikációk alapján eltávolítottam a szignifikáns szisztematikus hibákat okozó adatpontokat, illetve tovább tisztítottam a halmazokról kapható szín-fényesség diagramokat.  Végül a fősorozat és az óriáságak alakjának levonásával kiküszöböltem a halmaztagok fejlődési állapotából fakadó színkülönbségeket, és a kapott módosított színindexekből létrehoztam a halmazok relatív színtérképeit, amiket elsődlegesen
már a por okozta vörösödés dominál.



